Na osnovu člana 398., a u vezi sa članom 517. Zakona o privrednim društvima ("Sl. glasnik RS", br. 36/2011, 99/2011, 83/2014 - dr. zakon, 5/2015, 44/2018, 95/2018, 91/2019 i 109/2021) (u daljem teksu: Zakon) i člana 68 Statuta, Odbor direktora Akcionarskog društva Metalna industrija ALFA-PLAM ad Vranje, ulica Radnička br. 1, PIB: 100402750, matični broj: 07137923 (u daljem tekstu: Društvo), na sednici održanoj dana 29.12.2022.godine utvrdio je i upućuje skupštini akcionara sledeći:

PREDLOG ODLUKE

O PRINUDNOM OTKUPU AKCIJA

Usvaja se predlog akcionara Privrednog društva za turizam proizvodnju i trgovinu AMASIS doo Beograd, MB: 17243047 (u daljem tekstu: Otkupilac), a koji poseduje **135.448** akcija Društva oznake CFI kod: **ESVUFR**, ISIN broj: **RSALFAE34014**, koje predstavljaju **95,08593** % akcijskog kapitala i isto toliko glasova svih akcionara koji poseduju obične akcije Društva, za prinudni otkup svih akcija preostalih akcionara Društva.

Odobrava se prinudni otkup svih preostalih akcija Društva koje nisu u vlasništvu Otkupioca, uz isplatu cene od 20.892,00 dinara po jednoj akciji.

Obavezuje se Otkupilac da u skladu sa članom 515. i 523. Zakona, obezbedi sredstva za isplatu utvrđene cene akcija navedene u stavu 2.ove Odluke.

Obavezuje se generalni direktor Društva da u roku od tri radna dana od dana donošenja odluke, ovu odluku dostavi registru privrednih subjekata radi registracije.

Obavezuje se generalni direktor Društva da u skladu sa članom 97. Pravila poslovanja Centralnog registra, depoa i kliringa hartija od vrednosti (dalje: CRHOV), i članom 516.Zakona, dostavi CRHOV-u registrovanu Odluku o prinudnom otkupu akcija, najkasnije u roku od pet radnih dana od dana registracije u Agenciji za privredne registre i podnese Zahtev za sprovođenje prinudnog otkupa akcija.

Registracija i objavljivanje ove Odluke izvršiće se u skladu sa Zakonom i Zakonom o postupku registracije u Agenciji za privredne registre.

Ovlašćuje se generalni direktor Društva da izvrši sve neophodne tehničke korekcije i izmene ove Odluke, radi uspešne realizacije.

Odluka o prinudnom otkupu akcija je u potpunosti u skladu sa Statutom Društva.

Odluka stupa na snagu danom donošenja.

Obrazloženje

Odredbama člana 515. stav 1. Zakona propisano je da na predlog akcionara koji ima akcije koje predstavljaju najmanje 90% osnovnog kapitala društva i koji ima najmanje 90% glasova svih akcionara koji poseduju obične akcije, društvo donosi odluku o prinudnom otkupu svih akcija preostalih akcionara.

Otkupilac je podneo Društvu pisani zahtev za prinudni otkup svih akcija preostalih akcionara Društva.

Odredbom člana 523. Zakona predviđen je izuzetak u pogledu cene akcija u slučaju ponude za preuzimanje akcija.

Otkupilac koji je putem ponude za preuzimanje ispunio uslov iz člana 515. stav 1. ovog Zakona ima pravo da u roku od tri meseca od dana isteka ponude za preuzimanje sprovede prinudni otkup akcija po uslovima iz ponude za preuzimanje. S obzirom da je Otkupilac uspešno okončao ponudu za preuzimanje kojom je ispunio uslov iz člana 515.stav 1. Zakona, Otkupilac koristi svoje pravo za otkup akcija po uslovima iz ponude za preuzimanje.

Na osnovu navedenog odlučeno je kao u dispozitivu.

Predsednik Odbora direktora

Avram Milenković